Aarhus Cyklebane

Aarhus Cyklebane var en 333⅓ meter lang udendørs cykelbane beliggende i Marselisborgkvarteret i Aarhus nær NRGi Arena. Cykelbanen var Danmarks største og var ikke bare hjemsted for Aarhus Cyklebane og for byens største cykelklub, Cykle Klubben Aarhus, men også for landets største cykelsportsmiljø indenfor bane-, landevejs- cross- og MTB-cykling. Cykelbanen var ejet af Aarhus Kommune. Det sidste løb blev kørt den 24. august 2024, hvorefter anlægget skal rives ned. Historie Tidligere placeringer De første organiserede cykelløb i Aarhus fandt formentlig sted i 1880-90'erne. Det medførte at man den 23. juni 1893 indviede den første cykelbane på Galgebakken i Aarhus, der i dag kendes som Ny Munkegade. Banen, der var en 400 meter jordbane, kom i kølvandet på den nystiftede Aarhus Cykle Klub. Aarhus Cykle Klub foranledigede imidlertid allerede året efter opførelsen af en ny 400 meter cementbane ved Vejlby Fed i Risskov. Den blev kaldt Aarhusbanen og blev indviet 6. maj 1894. Banen var dengang nordens største og havde desuden en tribune. Aarhusbanen var så stort et tilløbsstykke, at der blev opført et hotel, der fra starten havde til formål at betjene cykelbanens besøgende. Men interessen for banen faldt hurtigt, hvorfor man stoppede med at køre baneløb der i 1897/-98, og fjernede den i 1899. Man kan i dag stadig fornemme hvor Cyklebanen i Risskov lå mellem Lindevangsvej og Hyldevej. Aarhus Idrætspark Den tredje cykelbane var en bane på 250 meter. Den gik under navnet Gryden. Den blev indviet 9. juli 1922 og var beliggende tæt ved Aarhus Idrætspark samt fungerede som et led af denne. Denne bane var ligesom Aarhusbanen (banen i Vejlby Fed) af cement. Den fjerde og nuværende cykelbane på 333⅓ meter blev indviet i 1940. Ved åbningsløbet den 24. juli 1940 var der 4.000 tilskuere og en totalisatoromsætning på 34.000 kr. Den oprindelige tribune blev indviet i 1954. Løb I cykelbanens storhedstid i 1960'erne blev der afholdt 2-3 løb om ugen, hvor to til tre tusinde tilskuere mødte op til hvert løb. I dag (2015) er antallet af løb og tilskuerantal stadig begrænset i forhold til fortiden, men på vej i den rigtige retning. Efter flere arrangementsmæssige magre år, har Baneudvalget i Cykle Klubben Aarhus arbejdet på at genskabe Cyklebanen som institution. I 2011 blev der for første gang afholdt æresløb for Gunnar Asmussen og Niels Fredborg, der som cykelryttere begge havde hjemme på Aarhus Cyklebane, med henholdsvis Michael Berling og Simon Bigum som vindere. I 2012 afholdt man for første gange Jørgen Leth's æresløb i forbindelse med åbningen af Aarhus Festuge. Løbet blev vundet af Christian Ranneris og Thorlak Frank. 2014 bød foreløbigt på de tre Æresløb for henholdsvis Niels Fredborg, Gunnar Asmussen og Jørgen Leth samt Mindeløb for 6-dags legenden Kay Werner. Forud for sæsonen 2015, udvidede man Æresløbsserien med et nyt løb, for den tidligere Aarhusrytter og 6-dageslegende Gert Frank. I 2016 havde man for første gang i over ti år danske elitemesterskaber tilbage på plakaten i form af de danske mesterskaber (DM) i sprint, der blev vundet af William Rimkratt-Milkowski foran den lokale Morten Høgh Abel Jensen. I juni 2017 kunne man sågar indbyde samtlige topryttere i dansk banecykling til de danske omnium-mesterskaber. Frederik Rodenberg sejrede foran Lasse Norman og Julius Johansen, mens den danske verdensmester Amalie Dideriksen tog sig af titlen hos damerne foran Trine Schmidt og Amalie Winther Olsen. Der arbejdes yderligere på at få europamesterskaber til den aldrende cyklebane i Aarhus samt at skabe rammerne for et international UCI-stævne på Aarhus Cyklebane. Erik Lindes Mindeløb Erik Lindes Mindeløb blev i starten kørt som et omnium, men det er i de senere år kørt som et linjeløb over fem km med føring af motor. Erik Linde (1913 - 1990) var i 1940'erne banechef på Aarhus Cyklebane, medlem af Aarhus byråd fra 1.4.1970 til 31.3.1974 og igen fra 20.10.1976 til 31.12.1985 og onkel til cykelkommentatoren Jørgen Leth. 1993: Niels Poulsen 1994: Dennis Rasmussen 1995: Klaus Kynde 1996: Niels Sørensen 1997: Jacob Filipowicz 1998: Jimmy Hansen 1999: Morten Christiansen 2000: Michael Berling 2001: Michael Berling 2002: Michael Berling 2003: Dennis Rasmussen 2004: Michael Berling 2005: Michael Berling 2006: Michael Berling 2007: Johannes Ollerup Sall 2008: Ikke afholdt 2009: Ikke afholdt 2010: Ikke afholdt 2011: Ikke afholdt 2012: Martin Mortensen 2013: Elias Helleskov Busk 2014: Aflyst pga. regn 2015: Aflyst pga. regn 2016: Anders Lilliendal 2017: Anders Oddli (Norge) Gunnar Asmussen' Æresløb Gunnar Asmussen var som aktiv cykelrytter yderst alsidig. Han var med på det vindende danske hold på 4 km ved de Olympiske lege i Mexico 1968, vandt guld ved de Nordiske Mesterskaber (NM) i 100 km hold 1970 og ved NM i landevejsløb i 1971. Efter sin aktive karriere var Gunnar i mange år engageret som frivillig i henholdsvis Aarhus Bane Klub og Aarhus Cykel Klub. Gunnar stod bl.a. for det hårdeste DM i landevejscykling nogensinde i Handrup Bakker ved Ebeltoft. Da CK Aarhus og Aarhus Cyklebane afholdt det første æresløb tilbage i 2011 - med Michael Berling som vinder - blev løbet vist direkte på TV2 - Østjylland. 2011: Michael Berling 2012: Steffen Munch Hansen 2013: Michael Berling 2014: Aflyst pga. regn 2015: Julius Johansen 2016: Alex Rasmussen 2017: Lasse Eland Niels Fredborg' Æresløb Niels Fredborg, der er født i Odder, begyndte at køre på Aarhus Cyklebane i 1962, hvor han kun var 15 år og derfor måtte have en aldersdispensation. Da han skulle tage sin begynderprøve, satte han ny rekord, og allerede som 16-årig vandt han sit første DM i sprint for seniorer. I sine mange aktive år for Aarhus Bane Klub og Aarhus Cyklebane, blev det til i alt 27 danske mesterskaber i disciplinerne; sprint, 1.000 meter på tid, tandem og holdforfølgelsesløb. Han vandt verdensmesterskabet (VM) i 1.000 meter på tid i 1967, 1968 og i 1970. Herudover deltog han i fire Olympiske lege og vandt bl.a. Olympisk guld i München i 1972. I 2011 åbnede CK Aarhus og Aarhus Cyklebane dørene første gang for Niels Fredborgs Æresløb for at hylde og ære hovedpersonen for de mange års indsats for dansk banecykling både som aktiv og som leder. Løbet, der blev vundet af fynske Simon Bigum, har siden været en stor succes. I 2015 blev det kørt for 5. gang. 2005: Alex Rasmussen 2011: Simon Bigum 2012: Nicklas O. Pedersen 2013: Martin Mortensen 2014: Nicklas O. Pedersen 2015: Daniel Hartvig 2016: William Rimkratt-Milkowski 2017: Jeppe Aaskov Pallesen Jørgen Leth' Æresløb 2012: Christian Ranneries/Thorlak Frank 2013: Michael Berling/Martin Mortensen 2014: Aflyst pga. regn 2015: Aflyst pga. regn 2016: William Rimkratt-Milkowski 2017: Anders Oddli/Fredrik Steen (Norge) Kay Werner' Mindeløb 2014: Marc Hester/Martin Mortensen 2015: Alex Rasmussen/Christian Kos (Holland) 2016: Elias Helleskov Busk/Morten Høgh Abel Jensen 2017: Aske Vorre/Frederik Bjørn Sørensen Gert Frank' Æresløb 2015: Alex Rasmussen/Elias Hellseskov Busk 2016: Jakob Mørkøv 2017: Marc Hester Grote Prijs CK Aarhus I: II: III: IV: Simon Andreassen V: Joachim Parbo Fremtiden I løbet af 2015 gennemgik Aarhus Cyklebane omfattende reparationer, helt i tråd med det øgede aktivitetsniveau. Dommertårn og kabinebygningerne på inderkredsen blev totalt renoveret i løbet af 2016-sæsonen. Mod slutningen af 2017 fik den gamle tribune en kærlig hånd, så den kunne stå i mange år endnu. Vejrforhold er dog stadig en hæmsko for arrangører og aktive, derfor arbejdes der på at etablere en overdækning på det eksisterende anlæg. Aarhus Byråd traf i december 2002 beslutning om igangsætning af et undersøgelses- og planlægningsarbejde om den fremtidige anvendelse af arealet på Aarhus Cyklebane. Aarhus Cykle Klub har tilkendegivet, at man ikke ønsker at være en hindring for en udbygning af Atletion-komplekset og har fremsat ønsker om at få stillet en kommunal grund til rådighed med henblik på udvikling af cykelsporten. Den kommunale arbejdsgruppe har opsat følgende tre scenarier: 1: Kombineret cykel og atletikhal. 2: Multianvendelig stor atletikhal. 3: Atletikhal med mulighed for udvidelse til storhal. Scenarie 2 og 3 kræver opførelse af en cykelbane på et andet kommunalt areal, hvilket menes at komme til at koste 30 millioner kroner. Hertil blev der i 2005 diskuteret et område ved Viby. I 2009 var tankerne dog på et område ved Lisbjerg, men heller ikke hertil er der endnu fundet den nødvendige opbakning. Tankerne omkring fremtiden for cykelbanen er dog stadig i Lisbjerg (per 2011). I løbet af 2015 er der blevet afholdt en lang række løb på Aarhus Cyklebane, heriblandt DM for juniorer. Man har lagt yderligere på aktivitets kalenderen for 2016 og 2017, dermed er en cykelbane i en evt. fremtidig multiarena: Aarhus Arena, et must for Aarhus. En overdækket 250 meter bane, integreret i en kommende multihal. Kultur Aarhus Festuge har typisk arrangementer på Aarhus Cyklebane i festugen. I forbindelse hermed blev der i 2009 lavet en kortfilm med Steffen Brandt og Jørgen Leth med udgangspunkt i cykelbanen. Filmen varer 9 minutter og 41 sekunder og har titlen Det meste af tiden. I 2012 åbnede Aarhus Cyklebane Aarhus Festuge med Jørgen Leths Æresløb, hvor Cykle Klubben Aarhus, udover at afholde cykelløb også samlede ind til Haiti. Noter Referencer Eksterne henvisninger Aarhus Cyklebane Officiel hjemmeside Aarhus Cyklebane på Internet Movie Database Om Aarhus Cyklebane på CK Aarhus's hjemmeside www.facebook.com på Facebook